ปริมาณขายนิวไฮไม่ช่วยอะไร STA ทรุด Q3/59 พลิกขาดทุน!
STA ทรุด ต้นทุน-ค่าใช้จ่ายพุ่ง Q3/59 พลิกขาดทุน มาที่ขาดทุน 90.78 ลบ. จากปีก่อนที่มีกำไร 349.77 ลบ. ขณะที่ 9 เดือนแรก มีกำไร 545.13 ลบ. ลดลง 53% จากปีก่อนที่มีกำไร 1.17 พันลบ.
14 พ.ย. 2559

บริษัท ศรีตรังแอโกรอินดัสทรี จำกัด (มหาชน) หรือ STA รายงานผลการดำเนินงานไตรมาส 3/59 สิ้นสุดวันที่ 30 ก.ย.59 (รวมบริษัทย่อย) มีผลขาดทุนสุทธิ 90.78 ล้านบาท หรือขาดทุนสุทธิ 0.07 บาทต่อหุ้น เทียบกับช่วงเดียวกันของปีก่อนที่มีกำไรสุทธิ 349.77 ล้านบาท หรือมีกำไรสุทธิ 0.27 บาทต่อหุ้น
ขณะที่ผลการดำเนินงานช่วง 9 เดือนแรกมีกำไรสุทธิ 545.13 ล้านบาท หรือมีกำไรสุทธิ 0.43 บาทต่อหุ้น ลดลง 53.21% จากช่วงเดียวกันของปีก่อนที่มีกำไรสุทธิ 1.17 พันล้านบาท หรือมีกำไรสุทธิ 0.91 บาทต่อหุ้น
โดยผลการดำเนินงานไตรมาส 3/59 ที่พลิกเป็นขาดทุนเมื่อเทียบกับช่วงเดียวกันของปีก่อนเนื่องจาก ข้อจำกัดด้านอุปทานของวัตถุดิบส่งผลเชิงลบต่อความสามารถการทำกำไร เนื่องจากราคาขายในตลาดโลกซึ่งโดยทั่วไปจะอ้างอิงจากราคาตลาดล่วงหน้าไม่ได้สะท้อนราคาต้นทุนวัตถุดิบที่สูงขึ้น การปรับตัวลดลงของกำไรจากการป้องกันความเสี่ยงของยางธรรมชาติเมื่อเทียบกับงวดเดียวกันของปีก่อนและไตรมาสก่อนหน้า และการเพิ่มขึ้นของค่าใช้จ่ายในการขายและบริหาร ตลอดจนการลดลงของส่วนแบ่งกำไรจากบริษัทร่วมและกิจการร่วมค้าจึงส่งผลในเชิงลบต่อผลประกอบการสุทธิในไตรมาสที่ 3/59 แม้บริษัทจะสามารถทำปริมาณการขายสูงที่สุดในประวัติศาตร์ได้ที่ 370,467 ตัน ในไตรมาสดังกล่าว